title: KOMISIJOS ĮGYVENDINIMO REGLAMENTAS (ES) …/... kuriuo atnaujinamas Komisijos įgyvendinimo reglamentu (ES) 2016/1141 pagal Europos Parlamento ir Tarybos reglamentą (ES) Nr. 1143/2014 nustatytas Sąjungai susirūpinimą keliančių invazinių svetimų rūšių sąrašas

text:
KOMISIJOS ĮGYVENDINIMO REGLAMENTAS (ES) …/...

               2017 07 12

               kuriuo atnaujinamas Komisijos įgyvendinimo reglamentu (ES) 2016/1141 pagal Europos Parlamento ir Tarybos reglamentą (ES) Nr. 1143/2014 nustatytas Sąjungai susirūpinimą keliančių invazinių svetimų rūšių sąrašas

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2014 m. spalio 22 d. Europos Parlamento ir Tarybos reglamentą (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo
                  1
               , ypač į jo 4 straipsnio 1 ir 2 dalis,

               kadangi:

               (1)Komisijos įgyvendinimo reglamentu (ES) 2016/1141
                  2
                nustatytas Sąjungai susirūpinimą keliančių invazinių svetimų rūšių sąrašas (toliau – Sąjungos sąrašas), kuris turi būti atitinkamai atnaujinamas, kaip nurodyta Reglamento (ES) Nr. 1143/2014 4 straipsnio 2 dalyje;

               (2)remdamasi turimais įrodymais ir pagal Reglamento (ES) Nr. 1143/2014 5 straipsnio 1 dalį atliktais rizikos vertinimais, Komisija padarė išvadą, kad visus to reglamento 4 straipsnio 3 dalyje nustatytus kriterijus atitinka šios invazinės svetimos rūšys: Alopochen aegyptiacus Linnaeus, 1766; Alternanthera philoxeroides (Mart.) Griseb.; Asclepias syriaca L.; Elodea nuttallii (Planch.) St. John; Gunnera tinctoria (Molina) Mirbel; Heracleum mantegazzianum Sommier & Levier; Impatiens glandulifera Royle; Microstegium vimineum (Trin.) A. Camus; Myriophyllum heterophyllum Michaux; Nyctereutes procyonoides Gray, 1834; Ondatra zibethicus Linnaeus, 1766; Pennisetum setaceum (Forssk.) Chiov;

               (3)Komisija padarė išvadą, kad svarstant visas šias invazines svetimas rūšis buvo tinkamai atsižvelgta į visus Reglamento (ES) Nr. 1143/2014 4 straipsnio 6 dalyje nustatytus elementus;

               (4)remdamosi Reglamento (ES) Nr. 1143/2014 9 straipsniu, kai kurios valstybės narės dėl tariamai įtikinamų visuomenės interesų, įskaitant socialinio ar ekonominio pobūdžio interesus, numato prašyti Komisijos leidimo toliau auginti Nyctereutes procyonoides Gray, 1834.  Todėl įtraukiant šią rūšį į Sąjungos sąrašą turėtų būti taikomas pereinamasis laikotarpis, kad prieš įsigaliojant šios rūšies įtraukimui į sąrašą būtų galima įvykdyti to reglamento 9 straipsnyje nustatytą procedūrą;

               (5)nuo tada, kai buvo priimtas Įgyvendinimo reglamentas (ES) 2016/1141, Tarybos reglamentu (EEB) Nr. 2658/87
                  3
                nustatyti KN kodai buvo atnaujinti – naujausi pakeitimai nustatyti Komisijos įgyvendinimo reglamentu (ES) 2016/1821
                  4
               . Todėl Įgyvendinimo reglamentas (ES) 2016/1141 turėtų būti atitinkamai iš dalies pakeistas;

               (6)šiame reglamente numatytos priemonės atitinka Invazinių svetimų rūšių komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Komisijos įgyvendinimo reglamento (ES) 2016/1141 priedas iš dalies keičiamas pagal šio reglamento priedą.

               2 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje, 2017 07 12

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 317, 2014 11 4, p. 35.

                     (2)

                        Komisijos įgyvendinimo reglamentas (ES) 2016/1141, kuriuo pagal Europos Parlamento ir Tarybos reglamentą (ES) Nr. 1143/2014 nustatomas Sąjungai susirūpinimą keliančių invazinių svetimų rūšių sąrašas (OL L 189, 2016 7 14, p. 4).

                     (3)

                        1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

                     (4)

                        2016 m. spalio 6 d. Komisijos įgyvendinimo reglamentas (ES) 2016/1821, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 294, 2016 10 28, p. 1).

    ---documentbreak---

               PRIEDAS

               Komisijos įgyvendinimo reglamento (ES) 2016/1141 priedas iš dalies keičiamas taip:

               (1)į lentelėje pateiktą Sąjungai susirūpinimą keliančių invazinių svetimų rūšių sąrašą abėcėlės tvarka įterpiamos šios rūšys:

                        Rūšis

                        (i)

                        Gyvų egzempliorių KN kodai

                        (ii)

                        Galinčių daugintis dalių KN kodai

                        (iii)

                        Susijusių prekių kategorijos

                        (iv)

                        „Alopochen aegyptiacus Linnaeus, 1766

                        ex 0106 39 80

                        ex 0407 19 90 (apvaisinti kiaušiniai, skirti inkubacijai)

                        Alternanthera philoxeroides (Mart.) Griseb.

                        ex 0602 90 50

                        ex 1209 99 99 (sėklos)

                        (12)

                        Asclepias syriaca L.

                        ex 0602 90 50

                        ex 1209 99 99 (sėklos)

                        (7)

                        Elodea nuttallii (Planch.) St. John

                        ex 0602 90 50

                        ex 1209 99 99 (sėklos)

                        Gunnera tinctoria (Molina) Mirbel

                        ex 0602 90 50

                        ex 1209 99 99 (sėklos)

                        Heracleum mantegazzianum Sommier & Levier

                        ex 0602 90 50

                        ex 1209 99 99 (sėklos)

                        Impatiens glandulifera Royle

                        ex 0602 90 50

                        ex 1209 99 99 (sėklos)

                        Microstegium vimineum (Trin.) A. Camus

                        ex 0602 90 50

                        ex 1209 99 99 (sėklos)

                        (7), (12)

                        Myriophyllum heterophyllum Michaux

                        ex 0602 90 50

                        ex 1209 99 99 (sėklos)

                        Nyctereutes procyonoides Gray, 1834 (*)

                        ex 0106 19 00

                        ---

                        Ondatra zibethicus Linnaeus, 1766

                        ex 0106 19 00

                        ---

                        Pennisetum setaceum (Forssk.) Chiov.

                        ex 0602 90 50

                        ex 1209 99 99 (sėklos)

               (*) Nyctereutes procyonoides Gray, 1384 įtraukimas į sąrašą taikomas nuo [Leidinių biurui: įterpti datą 18 mėnesių nuo įsigaliojimo.].“;

               (2)iv skilčiai skirtose lentelės pastabose įrašomas šis punktas:

               „12) ex 2309 90 – paukščių pašarams naudojami produktai.“;

               (3)visame priede nuorodos į KN kodą „0301 99 18“ pakeičiamos „0301 99 17“;

               (4)visame priede nuorodos į KN kodą „0306 24 80“ pakeičiamos „0306 33 90“;

               (5)visame priede nuorodos į KN kodą „0306 29 10“ pakeičiamos „0306 39 10“;

               (6)visame priede nuorodos į KN kodą „0602 90 49“ pakeičiamos „0602 90 46 arba 0602 90 48“.


title: KOMISIJOS ĮGYVENDINIMO REGLAMENTAS (ES) …/... kuriuo dėl pranešimo apie Europos Parlamento ir Tarybos reglamento (ES) Nr. 1307/2013 36 straipsnio 4 dalyje nurodytos vienkartinės išmokos už plotus sistemos viršutinės ribos padidinimą iš dalies keičiamas Įgyvendinimo reglamentas (ES) Nr. 641/2014

text:
KOMISIJOS ĮGYVENDINIMO REGLAMENTAS (ES) …/...

               2018 04 09

               kuriuo dėl pranešimo apie Europos Parlamento ir Tarybos reglamento (ES) Nr. 1307/2013 36 straipsnio 4 dalyje nurodytos vienkartinės išmokos už plotus sistemos viršutinės ribos padidinimą iš dalies keičiamas Įgyvendinimo reglamentas (ES) Nr. 641/2014

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009
                  1
               , ypač į jo 36 straipsnio 4 dalį,

               kadangi:

               (1)Komisijos įgyvendinimo reglamente (ES) Nr. 641/2014
                  2
                nustatytos Reglamento (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, taikymo taisyklės;

               (2)Reglamentas (ES) Nr. 1307/2013 buvo iš dalies pakeistas Europos Parlamento ir Tarybos reglamentu (ES) 2017/2393
                  3
               , kuriuo, be kita ko, Reglamento (ES) Nr. 1307/2013 36 straipsnio 4 dalis papildyta galimybe valstybėms narėms, taikančioms vienkartinės išmokos už plotus sistemą, padidinti savo vienkartinės išmokos už plotus sistemos viršutinę ribą;

               (3)atsižvelgiant į Reglamento (ES) Nr. 1307/2013 36 straipsnio 4 dalies pakeitimus, būtina nustatyti pranešimo apie vienkartinės išmokos už plotus sistemos viršutinės ribos padidinimą taisykles;

               (4)Įgyvendinimo reglamentas (ES) Nr. 641/2014 turėtų būti atitinkamai iš dalies pakeistas;

               (5)šiame reglamente nustatytos priemonės atitinka Tiesioginių išmokų komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Įgyvendinimo reglamento (ES) Nr. 641/2014 pakeitimas

               Įgyvendinimo reglamentas (ES) Nr. 641/2014 iš dalies keičiamas taip:

               1)
                     Įterpiamas šis 16a straipsnis:

               „16a straipsnis

               Pranešimas apie Reglamento (ES) Nr. 1307/2013 36 straipsnio 4 dalyje nurodytos vienkartinės išmokos už plotus sistemos viršutinės ribos padidinimą

               Valstybė narė, pranešdama Komisijai apie savo sprendimus pagal Reglamento (ES) Nr. 1307/2013 36 straipsnio 4 dalį, pateikia jai kiekvienų kalendorinių metų nuo 2018 iki 2020 m. informaciją – procentiniais dydžiais išreikštas to reglamento II priede nustatytas metines nacionalines viršutines ribas, atėmus sumą, apskaičiuotą pritaikius to reglamento 47 straipsnio 1 dalį.“

               2 straipsnis

               Įsigaliojimas

               Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 04 09

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 347, 2013 12 20, p. 608.

                     (2)

                        2014 m. birželio 16 d. Komisijos įgyvendinimo reglamentas (ES) Nr. 641/2014, kuriuo nustatomos Europos Parlamento ir Tarybos reglamento (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, taikymo taisyklės (OL L 181, 2014 6 20, p. 74).

                     (3)

                        2017 m. gruodžio 13 d. Europos Parlamento ir Tarybos reglamentas (ES) 2017/2393, kuriuo iš dalies keičiami reglamentai (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, (ES) Nr. 1308/2013, kuriuo nustatomas bendras žemės ūkio produktų rinkų organizavimas, ir (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos (OL L  350, 2017 12 29, p. 15).


title: KOMISIJOS ĮGYVENDINIMO REGLAMENTAS (ES) …/... kuriuo dėl bendrųjų paraiškų, mokėjimo prašymų ir patikrų nuostatų pakeitimo iš dalies keičiamas Įgyvendinimo reglamentas (ES) Nr. 809/2014

text:
KOMISIJOS ĮGYVENDINIMO REGLAMENTAS (ES) …/...

               2018 05 18

               kuriuo dėl bendrųjų paraiškų, mokėjimo prašymų ir patikrų nuostatų pakeitimo iš dalies keičiamas Įgyvendinimo reglamentas (ES) Nr. 809/2014

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008
                  1
               , ypač į jo 62 straipsnio 2 dalies pirmos pastraipos a ir b punktus ir 78 straipsnio pirmos pastraipos b ir c punktus,

               kadangi:

               (1)Komisijos įgyvendinimo reglamento (ES) Nr. 809/2014
                  2
                15 straipsnio 2a dalyje nustatytas terminas, iki kurio gavėjai gali keisti bendrąsias paraiškas arba mokėjimo prašymus po preliminarių patikrų rezultatų pranešimo. Siekiant užtikrinti, kad gavėjams būtų taikoma vienoda tvarka, tikslinga užtikrinti, kad po preliminarių patikrų rezultatų pranešimo termino visi gavėjai visada turėtų vienodą dienų skaičių bendrosioms paraiškoms arba mokėjimo prašymams pakeisti;

               (2)Įgyvendinimo reglamento (ES) Nr. 809/2014 24 straipsnio 4 dalyje nustatyta, kad fizines patikras reikia atlikti tuo atveju, jei iš palydovinių arba aerofotografijos vaizdų analizės negaunama rezultatų dėl žemės ploto, kurio administracinės patikros ar patikros vietoje atliekamos, atitiktį pagalbos ir (arba) paramos skyrimo reikalavimams arba teisingą dydį. Naudojant tokias naujas technologijas, kaip bepiločių orlaivių sistemą, geografiškai pažymėtas nuotraukas, GNSS imtuvus, naudojamus kartu su Europos geostacionarine navigacine tinklo sistema (EGNOS) ir Europos palydovinės navigacijos sistema (GALILEO), duomenis, surinktus programos „Copernicus“ palydovais „Sentinel“ ir kitomis priemonėmis, gaunami svarbūs duomenys apie žemės ūkio paskirties sklypuose vykdomą veiklą. Siekiant sumažinti kompetentingoms institucijoms ir gavėjams tenkančią kontrolės naštą, visų pirma fizinių patikrinimų skaičių, ir skatinti naudoti naujas technologijas taikant integruotą administravimo ir kontrolės sistemą, tikslinga leisti naudoti atitinkamus įrodymus, surinktus tokiomis technologijomis, bei kitus atitinkamus dokumentais pagrįstus įrodymus tikrinant atitiktį atitinkamos pagalbos schemos arba paramos priemonės reikalavimams, įsipareigojimų arba kitų pareigų vykdymą ir atitiktį atitinkamos kompleksinės paramos reikalavimams ir standartams. Jei remiantis šiais įrodymais negalima gauti galutinių rezultatų, toliau reikėtų vykdyti fizinius patikrinimus;

               (3)programos „Copernicus“ palydovais „Sentinel“ surinktus duomenis jungiant su EGNOS ir GALILEO duomenimis teikiami svarbūs, išsamūs, laisvai prieinami ir atviri duomenys, kuriais naudojantis galima atlikti visų žemės ūkio paskirties plotų valstybėse narėse stebėseną. Tikslinga leisti valstybėms narėms arba regionams naudoti alternatyvų patikrų vykdymo metodą sistemingai naudojant šiuos arba panašius duomenis ir automatiškai juos apdorojant ir imtis tolesnių veiksmų tais atvejais, kai automatiškai apdorojus duomenis negalima gauti galutinių rezultatų nedarant neigiamo poveikio sistemos taikymo rezultatams, kuriais užtikrinamas reikiamas išlaidų teisėtumo ir tvarkingumo lygis (toliau – stebėsena). Todėl reikia nustatyti teisinę sistemą, kad būtų nustatytos sąlygos, pagal kurias valstybėje narėje arba regione vykdant stebėseną atliekamos patikros galėtų pakeisti su plotu susijusias patikras vietoje;

               (4)kai remdamasi vykdant stebėseną atliekamomis patikromis kompetentinga institucija gali nuspręsti, ar turi būti taikoma Komisijos deleguotojo reglamento (ES) Nr. 640/2014
                  3
                19a straipsnio 3 dalyje nustatyta administracinė nuobauda, turėtų būti nustatyta, kad tolesnė patikra vietoje pagal Įgyvendinimo reglamento (ES) Nr. 809/2014 33a straipsnį nebūtina;

               (5)atsižvelgiant į pradines investicijas, kurių reikės kompetentingoms institucijoms, kad dabartinį patikrų vietoje metodą pakeistų vykdant stebėseną atliekamomis patikromis, tikslinga nustatyti tam tikro lankstumo principą, pagal kurį vykdant stebėseną turėtų būti atliekamos tik tam tikrų pagalbos schemų, paramos priemonių arba operacijų rūšių patikros, ir suteikti galimybę palaipsniui pradėti atlikti tam tikrų pagalbos schemų ar paramos priemonių patikras vykdant stebėseną. Laipsniško įgyvendinimo laikotarpiu, kuris turėtų būti apribotas siekiant užtikrinti, kad gavėjams būtų taikoma vienoda tvarka, naujomis nuostatomis turėtų būti užtikrinama, kad valstybės narės arba regionai palaipsniui didintų viso ploto, kuris yra remiamas pagal pagalbos schemą ar paramos priemonę, vykdant stebėseną atliekamų patikrų skaičių. Taikydamos tokį metodą valstybės narės arba regionai pasirengtų visapusiškai įgyvendinti stebėseną ir suderintų tolesnes procedūras ir IT priemones, naudojamas duomenims analizuoti. Jei atliekamos tik plotų, atrinktų remiantis aiškiai apibrėžtais, objektyviais ir nediskriminaciniais kriterijais, patikros vykdant stebėseną, turėtų būti atliekamos visų už šiuos plotus išmokas gaunančių gavėjų patikros vykdant stebėseną;

               (6)siekiant užtikrinti, kad atitikties sąlygoms, reikalavimams ir kitų įsipareigojimų vykdymo patikros būtų patenkinamos tais atvejais, kai programos „Copernicus“ palydovais „Sentinel“ teikiami duomenis nėra susiję, tikslinga nustatyta mažiausią tikrinimo normą. Atlikti fizinius patikrinimus turėtų būti būtina tik jei remiantis įrodymais, surinktais naudojant tokias naujas technologijas, kaip geografiniu žymeniu pažymėtas nuotraukas ir bepiločių orlaivių sistemą, arba įrodymais, pagrįstais atitinkamais dokumentais, negalima padaryti galutinių išvadų arba jei kompetentingos institucijos mano, kad nė vienas iš tokių įrodymų nebus efektyvus tikrinant atitiktį sąlygoms, reikalavimams ir kitų įsipareigojimų vykdymą, kurių negalima stebėti;

               (7)programos „Copernicus“ palydovų „Sentinel“ surinktų duomenų arba panašių duomenų automatinės analizės rezultatai gali padėti gavėjams laikytis reikalavimų. Gavėjams turėtų būti siunčiami įspėjimai apie galimą reikalavimų nesilaikymą, ir turėtų būti reikalaujama, kad nacionalinės institucijos tuo tikslu nustatytų tinkamas priemones. Tikslinga numatyti, kad pranešimas gavėjams apie šiuos rezultatus nebūtų laikomas pranešimu gavėjams apie kompetentingos institucijos ketinimą atlikti patikrą vietoje. Gavėjams taip pat turėtų būti suteikta galimybė pakeisti pagalbos paraiškas arba mokėjimo prašymus, kad galėtų ištaisyti savo žemės ūkio paskirties plotų deklaraciją su sąlyga, kad laikomasi atitinkamų reikalavimų. Be to, tikslinga leisti valstybėms narėms nustatyti terminą, iki kurio šie pakeitimai būtų priimtini;

               (8)tikslinga paaiškinti, kad į kontrolinę tiriamąją visumą, iš kurios sudaromos mažiausias tikrinimo normas atitinkančios imtys, neturėtų būti įtraukiamos paraiškos arba paraiškų teikėjai, kurie, kaip nustatyta patikros vietoje metu, neatitinka paraiškos teikimo arba pagalbos (ir) arba paramos skyrimo reikalavimų. Taip pat turėtų būti nustatyta, kad šios paraiškos arba su šiais pareiškėjais susiję duomenys turėtų būti naudojami kryžminėms patikroms atlikti siekiant nustatyti dubliuojamus prašymus priimtinose paraiškose ir atnaujinti informaciją, susijusią su žemės sklypų indentifikavimo sistema;

               (9)siekiant paaiškinti patikrų vietoje, susijusių su pareiga pertvarkyti žemę, jeigu nesilaikoma pareigos dėl aplinkosaugos požiūriu pažeidžiamų daugiamečių žolynų, apimtį, tikslinga nustatyti, kad turėtų būti atliekamos tų sklypų, kurie turi būti pertvarkyti, patikros vietoje siekiant patikrinti, ar vykdoma pertvarkymo pareiga;

               (10)sudaryti galimybes valstybėms narėms optimizuoti imčių atranką, tikslinga nustatyti didesnį lankstumą, susijusį su kontrolinių imčių atranka, kaip nustatyta Įgyvendinimo reglamento (ES) Nr. 809/2014 30–33 straipsniuose. Privalomas atrankos metodas turėtų būti pakeistas bendraisiais imčių derinimo principais. Be to, siekiant nustatyti reprezentatyvų klaidų lygį, turėtų būti nustatyta mažiausia kiekvienos pagalbos schemos ir paramos priemonės atsitiktinė imtis. Siekiant toliau taikyti rizika pagrįstą metodą atliekant žalinimo išmokų patikras, taip pat tikslinga apibrėžti atitinkamų kontrolinių imčių atrankos metodą;

               (11)siekiant palengvinti integruotos sistemos įgyvendinimą ir sutrumpinti kontrolės laiką, galimybė su plotų matmenimis susijusias patikras riboti iki atsitiktinės imties, kurią sudaro 50 % deklaruotų žemės ūkio paskirties sklypų, turėtų būti suteikiama ir su atitiktimi reikalavimams susijusių patikrų atveju;

               (12)vykdant stebėseną atliekamų patikrų įgyvendinimo priežiūros tikslais turėtų būti nustatyta valstybių narių pareiga pranešti;

               (13)todėl Įgyvendinimo reglamentas (ES) Nr. 809/2014 turėtų būti atitinkamai iš dalies pakeistas;

               (14)siekiant kuo greičiau sudaryti sąlygas valstybėms narėms savo integruotose administravimo ir kontrolės sistemose naudoti naujas technologijas, naujos bendrųjų paraiškų ir mokėjimo prašymų ir patikrų taisyklės turėtų būti taikomos nuo 2018 paraiškų teikimo metų. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną;

               (15)šiame reglamente nustatytos priemonės atitinka Tiesioginių išmokų komiteto ir Kaimo plėtros komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Įgyvendinimo reglamentas (ES) Nr. 809/2014 iš dalies keičiamas taip:

               (1)15 straipsnis iš dalies keičiamas taip:

               (a)įterpiama 1b dalis:

               „1b. Jei patikros vykdant stebėseną atliekamos remiantis 40a straipsniu, gavėjai gali keisti su atskirų žemės ūkio paskirties sklypų naudojimu susijusią bendrąją paraišką ar mokėjimo prašymą su sąlyga, kad laikomasi atitinkamų tiesioginių išmokų schemų ar kaimo plėtros priemonių reikalavimų.“;

               (b)2a dalis pakeičiama taip:

               „2a. Kompetentingai institucijai apie pakeitimus po preliminarių patikrų pagal 1a dalį pranešama ne vėliau kaip per devynias kalendorines dienas po galutinės preliminarių patikrų rezultatų pranešimo gavėjui dienos, nurodytos 11 straipsnio 4 dalyje.

               Tokie pranešimai turi būti pateikiami raštu arba geoerdvine pagalbos paraiškos forma.“;

               (c)įterpiama 2b dalis:

               „2b. Kompetentingai institucijai apie pakeitimus, atliktus remiantis 1b dalimi, pranešama iki tos kompetentingos institucijos nustatytos dienos. Ji turėtų būti ne vėlesnė negu 15 kalendorinių dienų iki dienos, kurią gavėjui pagal Reglamento (ES) Nr. 1306/2013 75 straipsnį turėtų būti pervesta pirmoji išmokos dalis arba išankstinė išmoka.

               Tokie pranešimai turi būti pateikiami raštu arba geoerdvine pagalbos paraiškos forma.“;

               (d)3 dalis papildoma šia antra pastraipa:

               „Taikant pirmą pastraipą, 40a straipsnio 1 dalies d punkte nustatyta pareiga nelaikoma pranešimu gavėjui, kad kompetentinga institucija ketina atlikti patikrą vietoje.“;

               (2)24 straipsnio 4 dalis pakeičiama taip:

               „4. Kompetentinga institucija atlieka fizines patikras tuo atveju, jei iš palydovinių arba aerofotografijos vaizdų arba kitų susijusių įrodymų, įskaitant kompetentingos institucijos prašymu gavėjo pateiktus įrodymus, analizės negaunama rezultatų, pagal kuriuos būtų galima padaryti kompetentingai institucijai priimtinas galutines išvadas apie žemės ploto, kurio administracinės patikros ar patikros vietoje atliekamos, atitiktį pagalbos ir (arba) paramos skyrimo reikalavimams arba, jei reikia, teisingą dydį.“;

               (3)29 straipsnio 1 dalis papildoma trečia pastraipa:

               „Paraiškų ar paraiškų teikėjų, kurie, kaip nustatyta, neatitinka paraiškos teikimo arba pagalbos (ir) arba paramos skyrimo reikalavimų, kaip nurodyta 34 straipsnio 1 dalyje, duomenys naudojami taikant šios dalies pirmos pastraipos a, c ir e punktus.“;

               (4)31 straipsnio 1 dalies g punktas pakeičiamas taip:

               „g) taikoma 100 % visų sklypų, kurių atžvilgiu taikoma pareiga vėl pertvarkyti žemę į daugiamečius žolynus pagal Deleguotojo reglamento (ES) Nr. 639/2014 42 straipsnį;“;

               (5)33a straipsnio 2 dalis pakeičiama taip:

               „2. 1 dalyje nurodytos tolesnės patikros vietoje nereikia atlikti, jeigu po to, kai buvo nustatyta, kad buvo deklaruotas per didelis plotas, pažeidimo nustatymo metais Deleguotojo reglamento (ES) Nr. 640/2014 5 straipsnyje nurodytoje žemės ūkio paskirties sklypų identifikavimo sistemoje buvo atnaujinti susijusių kontrolinių sklypų duomenys arba jeigu susijusios pagalbos schemos arba paramos priemonės patikros vykdant stebėseną, nurodytos šio reglamento 40a straipsnyje, atliekamos kitais paraiškų teikimo metais ir remdamasi jomis kompetentinga institucija gali nuspręsti, ar reikia taikyti Deleguotojo reglamento (ES) Nr. 640/2014 19a straipsnio 3 dalyje nustatytą administracinę nuobaudą.“;

               (6)34 straipsnis iš dalies keičiamas taip:

               (a)1, 2 ir 3 dalys pakeičiamos taip:

               „1. Į kontrolinę tiriamąją visumą neįtraukiamos paraiškos arba paraiškų teikėjai, kurie, kaip nustatoma paraiškos teikimo metu arba atlikus administracines patikras ar patikras vietoje, neatitinka paraiškos teikimo arba pagalbos (ir) arba paramos skyrimo reikalavimų.“

               2. Taikant 30 ir 31 straipsnius, nustatant imtį užtikrinama, kad:

               (a)1 %–1,25 % kontrolinės tiriamosios visumos, nurodytos 30 straipsnio a–f ir h punktuose ir 31 straipsnio 1 dalies a, c, d ir e punktuose, būtų atrenkama atsitiktinai;

               (b)0,6 %–0,75 % kontrolinės tiriamosios visumos, nurodytos 31 straipsnio 1 dalies b punkte, būtų atrenkama atsitiktinai;

               (c)4 %–5 % kontrolinės tiriamosios visumos, nurodytos 31 straipsnio 1 dalies h punkte, būtų atrenkama atsitiktinai;

               (d)likusieji kontrolinės imties, nurodytos 31 straipsnio 1 dalies a–e punktuose ir h punkte, gavėjai būtų atrenkami remiantis rizikos analize.

               Taikydamos 31 straipsnį valstybės narės užtikrina kontrolinės imties reprezentatyvumą įvairios praktikos atžvilgiu.

               Papildomi vietoje tikrintini gavėjai 31 straipsnio 3 dalies pirmos pastraipos tikslais atrenkami remiantis rizikos analize.

               3. Taikant 32 ir 33 straipsnius, iš mažiausio vietoje tikrintinų gavėjų skaičiaus atsitiktinai atrenkama 20–25 % gavėjų, o jeigu taikoma 32 straipsnio 2a dalis – 100 % vietoje tikrintinų kolektyvų ir 20–25 % įsipareigojimų. Likęs vietoje tikrintinų gavėjų ir įsipareigojimų skaičius atrenkamas remiantis rizikos analize.

               Taikant 32 ir 33 straipsnius, atsitiktinė imties dalis taip pat gali apimti gavėjus, jau atsitiktinai atrinktus pagal šio straipsnio 2 dalies a, b ir c punktus, arba papildomai atsitiktinai atrinktus gavėjus pagal 26 straipsnio 4 dalies antrą pastraipą, arba abi gavėjų grupes. Tokių kontrolinės imties gavėjų skaičius neturi viršyti jų dalies kontrolinėje tiriamojoje visumoje.

               Taikydamos 32 straipsnį valstybės narės, atsižvelgdamos į rizikos analizę, gali atrinkti konkrečias gavėjams taikomas kaimo plėtros priemones.“;

               (b)įterpiama ši 4a dalis:

               „4a. Taikant 30–33 straipsnius ir 40a straipsnio 1 dalies c punktą, tas pats gavėjas gali būti tikrinamas, kad būtų atitinkamos kelios mažiausios tikrinimo normos su sąlyga, kad nebūtų daromas poveikis tais atvejais reikalaujamų rizika pagrįstų imčių atrankos efektyvumui.

               Atrinktų gavėjų patikros vietoje gali būti atliekamos apsiribojant pagalbos schema ar kaimo plėtros priemone, pagal kurią jie buvo atrinkti, jeigu jau pasiektos mažiausios su kitomis pagalbos schemomis ar paramos priemonėmis, pagal kurias jie teikė paraiškas, susijusios tikrinimo normos.“;

               (c)5 dalies b punktas pakeičiamas taip:

               „b) lyginant deklaruoto ploto ir remiamo ploto, patenkančio į rizikos analize pagrįstą ir atsitiktinę imtį, skirtumo rezultatus, arba lyginant deklaruotų gyvulių ir remiamų gyvulių, patenkančių į rizikos analize pagrįstą ir atsitiktinę imtį, skirtumo rezultatus;“;

               (7)38 straipsnis iš dalies keičiamas taip:

               (a)1 dalis pakeičiama taip:

               „1. Per patikrą vietoje tikrinant atitiktį reikalavimams ir faktiškai matuojant žemės ūkio paskirties plotą galima apsiriboti atsitiktine imtimi, kurią sudaro bent 50 % žemės ūkio paskirties sklypų, dėl kurių pateikta pagalbos paraiška arba mokėjimo prašymas pagal su plotu susijusios pagalbos schemas arba kaimo plėtros priemones. Jei atliekant tokios imties patikrą nustatoma reikalavimų nesilaikymo atvejų, matuojami visi žemės ūkio paskirties sklypai ir tikrinama jų atitiktis reikalavimams arba ekstrapoliuojamos išmatavus imtį padarytos išvados.“;

               (b)7 dalyje žodžiai „Deleguotojo reglamento (ES) Nr. 640/2014 17 straipsnio 1 dalies b punkto“ pakeičiami žodžiais „Deleguotojo reglamento (ES) Nr. 640/2014 17 straipsnio“;

               (c)8 dalyje žodžiai „du atskiri matavimai“ pakeičiami žodžiais „atskiri matavimai“;

               (8)39 straipsnio 1 dalis pakeičiama taip:

               „1. Žemės ūkio paskirties sklypų atitiktis reikalavimams tikrinama visomis tinkamomis priemonėmis, įskaitant kompetentingos institucijos prašymu gavėjo pateiktus įrodymus. Šis tikrinimas atitinkamais atvejais apima ir pasėlių tikrinimą. Tuo tikslu prireikus reikalaujama papildomų įrodymų.“;

               (9)40 straipsnio b punktas pakeičiamas taip:

               „b) atlieka visų žemės ūkio paskirties sklypų, pagal kurių nuotraukų analizę arba kitus kompetentingos institucijos prašymu pateiktus susijusius įrodymus neįmanoma kompetentingai institucijai priimtinu būdu patikrinti, ar plotai deklaruoti tiksliai, fizines patikras;“;

               (10)įterpiamas šis 40a straipsnis:

               „40a straipsnis

               Vykdant stebėseną atliekamos patikros

               1. Kompetentingos institucijos gali atlikti patikras vykdant stebėseną. Jeigu renkasi šį būdą, jos:

               (a)nustato procedūrą, pagal kurią atliekamas reguliarus sistemingas visų atitikties reikalavimams kriterijų, įsipareigojimų ir kitų pareigų vykdymo stebėjimas, sekimas ir vertinimas, kai stebėseną galima atlikti naudojantis programos „Copernicus“ palydovų „Sentinel“ surinktais duomenimis arba bent jau lygiaverčiais duomenimis tam tikrą laikotarpį, per kurį galima padaryti išvadą dėl prašomos pagalbos ar paramos atitikties reikalavimams;

               (b)prireikus ir siekdamos padaryti išvadą dėl prašomos pagalbos ar paramos atitikties reikalavimams nustato tinkamus tolesnius veiksmus;

               (c)atlieka 5 % gavėjų patikras, susijusias su atitikties reikalavimams kriterijais, įsipareigojimais ir kitų pareigų vykdymu, kurių stebėsenos negalima atlikti naudojantis programos „Copernicus“ palydovų „Sentinel“ surinktais duomenimis arba bent jau lygiaverčiais duomenimis, ir kuriais remiantis galima padaryti išvadą dėl prašomos pagalbos ar paramos atitikties reikalavimams. 1 %–1,25 % gavėjų atrenkami atsitiktinai. Likęs gavėjų skaičius atrenkamas remiantis rizikos analize;

               (d)informuoja gavėjus apie sprendimą atlikti patikras vykdant stebėseną ir nustato atitinkamas pranešimo gavėjams priemones, kuriomis galėtų bent jau pranešti apie įspėjimus ir taikant b ir c punktus prašomus įrodymus.

               Taikant b ir c punktus fizinės patikros atliekamas tada, kai remiantis atitinkamais įrodymais, įskaitant įrodymus, kuriuos kompetentingos institucijos prašymu pateikia gavėjas, negalima padaryti išvados dėl prašomos pagalbos ar paramos atitikties reikalavimams. Fizinės patikros gali apsiriboti atitikties reikalavimams kriterijų, įsipareigojimų ir kitų pareigų vykdymo patikromis, kuriomis remiantis galima padaryti išvadą dėl prašomos pagalbos ar paramos atitikties reikalavimams.

               2. Jeigu kompetentinga institucija atlieka patikras vykdant stebėseną pagal 1 dalį, gali įrodyti, kad veiksmingos veiklos procedūros atitinka reikalavimus, nustatytus šio reglamento 7, 17 ir 29 straipsniuose, ir, įvertinusi pagal Deleguotojo reglamento (ES) Nr. 640/2014 6 straipsnį, įrodė, kad žemės ūkio paskirties sklypų identifikavimo sistema yra kokybiška,

               (a)šio reglamento 25, 26, 30, 31, 32, 34, 35, 36 straipsniai, 37 straipsnio 2, 3 ir 4 dalys, 38 ir 40 straipsniai netaikomi;

               (b)jeigu valstybėje narėje yra nustatyta išankstinio patvirtinimo sistema, tetrahidrokanabinolio kiekio auginamose kanapėse patikrinimas pagal Deleguotojo reglamento (ES) Nr. 639/2014 9 straipsnį atliekamas 30 % arba 20 % ploto.

               3. Kompetentinga institucija gali nuspręsti atlikti atskiros su plotu susijusios pagalbos schemos arba paramos priemonės arba operacijos rūšies patikras vykdant stebėseną arba apibrėžti gavėjų grupes, kurioms taikomos patikros vietoje, susijusios su išmokomis už žalinimą, kaip nurodyta 31 straipsnio 1 dalies a–h punktuose.

               Pirmaisiais dvejais taikymo metais kompetentinga institucija gali nuspręsti atlikti pagal pagalbos schemas ar paramos priemones išmokų gavėjų plotų, pasirinktų remiantis objektyviais ir nediskriminaciniais kriterijais, patikras vykdant stebėseną. Tokiais atvejais plotai, kurių patikros atliekamos vykdant stebėseną, antraisiais taikymo metais turi būti didesni negu pirmaisiais taikymo metais.

               Jeigu kompetentinga institucija nusprendžia atlikti patikras pagal pirmą arba antrą pastraipas, 1 ir 2 dalys taikomos tik gavėjams, kurių patikros atliekamos vykdant stebėseną.“;

               (11)įterpiamas šis 40b straipsnis:

               „40b straipsnis

               Pranešimai

               Iki kalendorinių metų, einančių prieš kalendorinius metus, kuriais pradedamos atlikti patikros vykdant stebėseną, gruodžio 1 d. valstybės narės praneša Komisijai apie sprendimą atlikti patikras vykdant stebėseną ir nurodo schemas, priemones ar operacijų rūšis ir prireikus tokių schemų ar priemonių plotus, kuriems taikomos atliekant stebėseną vykdomos patikros, ir jų atrankos kriterijus.

               Tačiau jeigu kompetentinga institucija nusprendė patikras vykdant stebėseną atlikti nuo 2018 paraiškų teikimo metų, pranešimas pateikiamas per vieną mėnesį nuo šio reglamento paskelbimo Europos Sąjungos oficialiajame leidinyje.

               (12)41 straipsnis iš dalies keičiamas taip:

               (a)1 dalis papildoma šia antra pastraipa:

               „Jeigu pagal 40a straipsnį atliekamos patikros vykdant stebėseną, pirmos pastraipos b–e punktai netaikomi. Tikrinimo ataskaitoje nurodomi vykdant stebėseną atliekamų patikrų rezultatai sklypo lygmeniu.“;

               (b)2 dalies trečia pastraipa pakeičiama taip:

               „Jeigu patikra vietoje atliekama nuotolinio stebėjimo būdu, kaip nurodyta 40 straipsnyje, arba pagal 40a straipsnį vykdant patikras atliekant stebėseną, valstybės narės gali nuspręsti nesuteikti gavėjui galimybės pasirašyti tikrinimo ataskaitos, jei atliekant patikrą nuotolinio stebėjimo arba stebėsenos būdu nenustatoma reikalavimų nesilaikymo atvejų. Jei per tokias patikras arba atliekant stebėseną nustatoma reikalavimų nesilaikymo atvejų, galimybė pasirašyti ataskaitą suteikiama prieš tai, kai kompetentinga institucija, remdamasi nustatytais pažeidimais, padaro išvadas dėl išmokų sumažinimo, neskyrimo, atšaukimo arba administracinių nuobaudų.“;

               (13)70 straipsnio 3 dalis pakeičiama taip:

               „3. Atitinkamais atvejais patikros vietoje gali būti atliekamos taikant nuotolinio stebėjimo technologijas arba naudojant programos „Copernicus“ palydovų „Sentinel“ duomenis arba kitus bent jau lygiaverčius duomenis.“.

               2 straipsnis

               Šis reglamentas įsigalioja jo paskelbimo Europos Sąjungos oficialiajame leidinyje dieną.

               Jis taikomas nuo 2018 m. sausio 1 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 05 18

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 347, 2013 12 20, p. 549.

                     (2)

                        2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).

                     (3)

                        2014 m. kovo 11 d. Komisijos deleguotasis reglamentas (ES) Nr. 640/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai (OL L 181, 2014 6 20, p. 48).


title: KOMISIJOS ĮGYVENDINIMO REGLAMENTAS (ES) …/... kuriuo nustatomos Europos Parlamento ir Tarybos reglamento (ES) Nr. 1169/2011 dėl informacijos apie maistą teikimo vartotojams 26 straipsnio 3 dalies taikymo taisyklės, susijusios su pagrindinės maisto sudedamosios dalies kilmės šalies ar kilmės vietos nurodymo taisyklėmis

text:
KOMISIJOS ĮGYVENDINIMO REGLAMENTAS (ES) …/...

               2018 05 28

               kuriuo nustatomos Europos Parlamento ir Tarybos reglamento (ES) Nr. 1169/2011 dėl informacijos apie maistą teikimo vartotojams 26 straipsnio 3 dalies taikymo taisyklės, susijusios su pagrindinės maisto sudedamosios dalies kilmės šalies ar kilmės vietos nurodymo taisyklėmis

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. spalio 25 d. Europos Parlamento ir Tarybos reglamentą (ES) Nr. 1169/2011 dėl informacijos apie maistą teikimo vartotojams
                  1
               , ypač į jo 26 straipsnio 8 dalį,

               kadangi:

               (1)Reglamento (ES) Nr. 1169/2011 26 straipsnyje nustatytos bendros maisto kilmės šalies ar kilmės vietos nurodymo taisyklės ir reikalavimai, taikomi nedarant poveikio konkrečioms Sąjungos nuostatoms;

               (2)Reglamento (ES) Nr. 1169/2011 26 straipsnio 2 dalies a punkte nustatytas reikalavimas nurodyti kilmės šalį arba kilmės vietą, jei nepateikus tokių duomenų vartotojas būtų klaidinamas dėl tikrosios galutinio maisto produkto kilmės šalies ar kilmės vietos, ypač tuo atveju, jeigu visa su maisto produktu pateikta informacija arba etiketė leistų daryti prielaidą, kad šio maisto produkto kilmės šalis ar kilmės vieta yra kita. Šio straipsnio paskirtis – užtikrinti, kad nebūtų pateikiama klaidinančios informacijos, kuri leistų susidaryti įspūdį, kad tam tikras maisto produktas yra konkrečios šalies kilmės, nors iš tiesų jo kilmės šalis yra kita;

               (3)Reglamento (ES) Nr. 1169/2011 26 straipsnio 3 dalyje nustatyta, kad tais atvejais, kai maisto produkto kilmės šalis ar kilmės vieta yra nurodyta, tačiau ji skiriasi nuo jo pagrindinės sudedamosios dalies kilmės šalies ar kilmės vietos, nurodoma atitinkamos pagrindinės (-ių) sudedamosios (-ųjų) dalies (-ių) kilmės šalis ar kilmės vieta arba nurodoma, kad jos (jų) kilmės šalis ar kilmės vieta yra kita nei to maisto produkto. Jame taip pat nustatyta, kad dėl minėtų reikalavimų taikymo turi būti priimamas įgyvendinimo aktas;

               (4)Reglamento (ES) Nr. 1169/2011 26 straipsnio 3 dalis skirta atvejams, kai kilmės šalį arba kilmės vietą nurodyti privaloma pagal to reglamento 26 straipsnio 2 dalies a punktą arba kai savanoriškai pateikiama bet kokia nuoroda, kaip antai paaiškinimai, sąvokos, grafiniai vaizdai arba simboliai;

               (5)maisto produkto pavadinimą sudarančios arba prie jo pridedamos savanoriškos nuorodos, pvz., geografinės nuorodos, taip pat gali sudaryti maisto produkto pavadinimą, kuris pagal konkrečius ES teisės aktus saugomas kaip geografinė nuoroda arba prekės ženklas;

               (6)maisto produkto kilmės šalies arba kilmės vietos nuorodoms, sudarančioms maisto produkto pavadinimą, kuris saugomas kaip geografinė nuoroda pagal Reglamentą (ES) Nr. 1151/2012
                  2
               , Reglamentą (ES) Nr. 1308/2013
                  3
               , Reglamentą (EB) Nr. 110/2008
                  4
                arba Reglamentą (ES) Nr. 251/2014
                  5
               , arba saugomas pagal tarptautinius susitarimus, taikoma Reglamento (ES) Nr. 1169/2011 26 straipsnio 3 dalis. Atsižvelgiant į neatsiejamą su tais produktų pavadinimais susijusių produkto savybių ir geografinės kilmės ryšį, dėl kurio jie yra reglamentuojami konkrečiomis taisyklėmis, įskaitant ženklinimo taisykles, taip pat į tai, kad dėl tų pavadinimų pobūdžio jiems galioja intelektinės nuosavybės teisė, būtina išsamiau išnagrinėti, kaip su tokiais pavadinimais nurodyti Reglamento (ES) Nr. 1169/2011 26 straipsnio 3 dalyje nurodytos pagrindinės sudedamosios dalies kilmę;

               (7)maisto produkto kilmės šalies arba kilmės vietos nuorodoms, sudarančioms prekės ženklą, taikoma Reglamento (ES) Nr. 1169/2011 26 straipsnio 3 dalis. Prekės ženklas gali būti sudarytas iš bet kokių žymenų, visų pirma iš žodžių, įskaitant asmenvardžius, piešinių, raidžių, skaitmenų, spalvų, išorinio prekių ar jų pakuotės vaizdo arba garsų, su sąlyga, kad pagal tuos žymenis galima atskirti vienos įmonės prekes arba paslaugas nuo kitų įmonių prekių arba paslaugų. Prekių ženklų paskirtis – padėti vartotojams nustatyti konkretų tam tikros prekės ir (arba) paslaugos komercinį šaltinį arba prekybinę kilmę. Atsižvelgiant į ypatingą prekių ženklų pobūdį ir paskirtį, reikia išsamiau išnagrinėti, kaip reikėtų nurodyti Reglamento (ES) Nr. 1169/2011 26 straipsnio 3 dalyje nurodytos pagrindinės sudedamosios dalies kilmę prekių ženkluose;

               (8)šis reglamentas neturėtų būti taikomas įprastiems ir bendriniams pavadinimams, įskaitant geografinius pavadinimus, kuriais paraidžiui nurodoma kilmė, tačiau kurie nėra bendrai suprantami kaip maisto produkto kilmės arba kilmės vietos nuoroda;

               (9)taikant šį reglamentą, atpažinties ženklai, pridedami prie maisto produkto pagal Reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus
                  6
               , neturėtų būti laikomi kilmės šalies ar kilmės vietos nuoroda;

               (10)siekiant sudaryti sąlygas vartotojams rinktis produktus remiantis geresne informacija, būtina šiuo reglamentu nustatyti specialias taisykles, taikytinas tais atvejais, kai yra nurodyta pagrindinės sudedamosios dalies kilmės šalis arba kilmės vieta. Šiomis taisyklėmis užtikrinama, kad tokia informacija būtų pakankamai tiksli ir prasminga;

               (11)todėl tikslinga nustatyti, kad tokios pagrindinės sudedamosios dalies kilmės nuoroda būtų nuoroda į geografinę vietovę, kuri turėtų būti lengvai suprantama vartotojams. Turėtų būti draudžiama vartoti išgalvotus regionų ar kitų geografinių vietovių pavadinimus, kurie nėra prasminga informacija arba kurie galėtų klaidinti vartotoją dėl tikrosios maisto produkto pagrindinės sudedamosios dalies kilmės vietos;

               (12)jei pagrindinė sudedamoji dalis yra maisto produktas, kuriam taikomos konkrečios Sąjungos nuostatos dėl kilmės šalies ar kilmės vietos nuorodų, šios nuostatos galėtų būti taikomos ir taikant Reglamento (ES) Nr. 1169/2011 26 straipsnio 3 dalies a punktą;

               (13)jei maisto tvarkymo subjektai pasirenka nurodyti tik tai, kad pagrindinės sudedamosios dalies ir maisto produkto kilmės šalis ar kilmės vieta skiriasi, pavyzdžiui, kai yra daug arba nepastovių tiekimo šaltinių, ir dėl gamybos procesų, tikslinga nustatyti sistemą, kurią taikant būtų atsižvelgiama į įvairias maisto perdirbimo aplinkybes. Atitinkamos nuorodos turėtų užtikrinti, kad vartotojas gautų aiškią informaciją;

               (14)pagal šį reglamentą pateikiama informacija apie pagrindinę sudedamąją dalį turėtų papildyti vartotojams teikiamą informaciją apie maisto produkto kilmės šalį arba kilmės vietą; ji turėtų būti aiškiai matoma ir lengvai įskaitoma, o jei reikia – neištrinama;

               (15)šiam reglamentui taikyti turėtų būti nustatytas atitinkamas pereinamasis laikotarpis pagal Reglamento (ES) Nr. 1169/2011 47 straipsnį, pagal kurį bet kokios naujos su informacija apie maistą susijusios priemonės turėtų būti taikomos nuo bet kurių kalendorinių metų balandžio 1 d.;

               (16)šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

               1 straipsnis
               Taikymo sritis

               1.Šiuo reglamentu nustatomos Reglamento (ES) Nr. 1169/2011 26 straipsnio 3 dalies taikymo sąlygos, kai maisto produkto kilmės šalis ar kilmės vieta nurodyta pateikiant paaiškinimus, grafinius vaizdus, simbolius arba sąvokas su vietovių arba geografinių teritorijų nuorodomis, išskyrus įprastuose ir bendriniuose pavadinimuose esančius geografinius pavadinimus, kuriais paraidžiui nurodoma kilmė, tačiau kurie nėra bendrai suprantami kaip maisto produkto kilmės arba kilmės vietos nuoroda.

               2.Šis reglamentas netaikomas nei geografinėms nuorodoms, saugomoms pagal Reglamentą (ES) Nr. 1151/2012, Reglamentą (ES) Nr. 1308/2013, Reglamentą (EB) Nr. 110/2008 ar Reglamentą (ES) Nr. 251/2014, arba pagal tarptautinius susitarimus, nei įregistruotiems prekių ženklams, jeigu juose yra nurodyta kilmė, kol bus priimtos konkrečios taisyklės, susijusios su 26 straipsnio 3 dalies taikymu tokioms nuorodoms.

               2 straipsnis
               Pagrindinės maisto sudedamosios dalies kilmės šalies ar kilmės vietos nurodymas

               Pagrindinės sudedamosios dalies kilmės šalis arba kilmės vieta, kuri nėra tokia pati, kaip nurodyta maisto produkto kilmės šalis ar kilmės vieta, nurodoma:

               a)pateikiant nuorodą į vieną iš šių geografinių vietovių:

               i)„ES“, „ne ES“ arba „ES ir ne ES“, arba

               ii)regioną arba bet kokią kitą geografinę vietovę, esančią keliose valstybėse narėse arba trečiosiose šalyse, jeigu jis (ji) yra apibrėžta pagal tarptautinę viešąją teisę arba yra gerai suprantamas įprastai informuotam vidutiniam vartotojui, arba

               iii)FAO žvejybos rajoną arba jūros ar gėlųjų vandenų rajoną, jeigu jis yra apibrėžtas pagal tarptautinę teisę arba yra gerai suprantamas įprastai informuotam vidutiniam vartotojui, arba

               iv)valstybę (-es) narę (-es) arba trečiąją (-iąsias) šalį (-is), arba

               v)regioną arba bet kokią kitą geografinę vietovę, esančią valstybėje narėje arba trečiojoje šalyje, kuris (-i) yra gerai suprantamas (-a) įprastai informuotam vidutiniam vartotojui, arba

               vi)kilmės šalį arba kilmės vietą pagal konkrečias Sąjungos nuostatas, taikomas pačiai pagrindinei sudedamajai (-osioms) daliai (-ims);

               b)arba pateikiant tokį pareiškimą:

               „(pagrindinės sudedamosios dalies pavadinimas) yra / nėra kilęs (-usi) iš (maisto produkto kilmės šalis arba kilmės vietos)“ arba panašią formuluotę, kuri vartotojui veikiausiai turės tokią pačią prasmę.

               3 straipsnis
               Informacijos pateikimas

               1.Pagal 2 straipsnį teikiamos informacijos šrifto dydis negali būti mažesnis nei mažiausias šrifto dydis pagal Reglamento (ES) Nr. 1169/2011 13 straipsnio 2 dalį.

               2.Nepažeidžiant 1 dalies, kai maisto produkto kilmės šalis ar kilmės vieta yra nurodyta žodžiais, pagal 2 straipsnį teikiama informacija turi būti tame pačiame regėjimo lauke kaip ir maisto produkto kilmės šalies ar kilmės vietos nuoroda, o naudojamo šrifto x aukštis turi siekti bent 75 proc. maisto produkto kilmės šalies ar kilmės vietos nuorodos šrifto aukščio.

               3.Nepažeidžiant 1 dalies, kai maisto produkto kilmės šalis ar kilmės vieta nurodyta ne rašmenimis, pagal 2 straipsnį teikiama informacija turi būti tame pačiame regėjimo lauke kaip ir maisto produkto kilmės šalies arba kilmės vietos nuoroda.

               4 straipsnis
               Įsigaliojimas, pereinamojo laikotarpio priemonės ir taikymo data

               1.Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

               2.Jis taikomas nuo 2020 m. balandžio 1 d.

               3.Maisto produktai, pateikti rinkai arba paženklinti iki šio reglamento taikymo pradžios, gali būti parduodami, kol baigsis jų atsargos.

               4.Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 05 28

                     Komisijos vardu

                     Pirmininkas
                     Jean-Claude JUNCKER

                     (1)

                        2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).

                     (2)

                        2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 1).

                     (3)

                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007
                     (OL L 347, 2013 12 20, p. 671).

                     (4)

                        2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantis Tarybos reglamentą (EEB) Nr. 1576/89 (OL L 39, 2008 2 13, p. 16).

                     (5)

                        2014 m. vasario 26 d. Europos Parlamento ir Tarybos reglamentas (ES) Nr. 251/2014 dėl aromatizuotų vyno produktų apibrėžties, aprašymo, pateikimo, ženklinimo ir geografinių nuorodų apsaugos, kuriuo panaikinamas Tarybos reglamentas (EEB) Nr. 1601/91 (OL L 84, 2014 3 20, p. 14).

                     (6)

                        2004 m. balandžio 29 d. Europos Parlamento ir Tarybos reglamentas (EB) Nr. 853/2004, nustatantis konkrečius gyvūninės kilmės maisto produktų higienos reikalavimus (OL L 139, 2004 4 30, p. 55).